કોઇપણ માણસ પડી ભાંગે એવી સ્થિતીમાં કેરોલીએ મનને મજબુત કરીને પોતાની પાસે શું નથી એનો વિચાર કરવાને બદલે શું છે એના પર ધ્યાન કેન્દ્રીત કર્યુ. જમણા હાથને બદલે એણે ડાબા હાથથી નીશાન તાકવાની શરુઆત કરી. 1939માં જ્યારે નેશનલ ચેમ્પીયનશીપનું આયોજન થયુ ત્યારે આ ચેમ્પિયનશીપ સ્પર્ધામાં કેરોલીને પણ આવેલો જોઇને તેના હરીફોને આશ્વર્ય થયુ. હરીફો એવુ માનતા હતા કે હવે કેરોલી આવી સ્પર્ધાઓથી કાયમ માટે દુર રહેશે. કેરોલી આ સ્પર્ધા જોવા આવ્યો છે એવુ માનનારા જ્યારે કેરોલી પાસે આવ્યા અને આવી સ્થિતીમાં પણ સ્પર્ધા જોવા આવવા બદલ અભિનંદન આપ્યા ત્યારે કેરોલીએ કહ્યુ, “ હું જોવા માટે નહી તમારો હરીફ બનીને સ્પર્ધામાં ભાગ લેવા માટે આવ્યો છું” આ સ્પર્ધામાં કેરોલીએ ભાગ લીધો, ડાબા હાથથી નીશાન તાકીને પણ એણે નેશનલ ચેમ્પીયનશીપ જીતી લીધી.